My reis van 175 kg na 70 kg - SA vrou vertel
JY LEES NOU My reis van 175 kg na 70 kg - SA vrou vertel
Dit was moeilik. Ek het dikwels van besluit verander - vir die operasie en dan teen die operasie, juis omdat dit so drastiese stap is. Ek het die chirurgie heeltemal verwerp. Uiteindelik het ek die chirurg weer gesien en hom gevra: "As ek jou dogter was, wat sou jy doen?" Hy het lank stil gebly, geglimlag en geantwoord dat hy die maagomleiding sou doen. Ek het sy aanbeveling aanvaar. Hy het gemaan dat ek 10 kg moet verloor voordat ek vir die operasie aanvaar sou word. Ek was so vasberade dat ek 17 kg verloor het. Vyf dae voor my operasie was ek vreesbevange, maar heeltemal seker oor my besluit. Mense het gesê ek is dapper en vir eens het ek saamgestem. Daar was 'n kans (minder as 1%) dat ek kon sterf. As dit sou gebeur, moes dit so wees. Ek kon nie voortgaan met 'n lewe met hierdie liggaam nie.
Ek is 'n baie private persoon en dit was regtig 'n 360? rigtingverandering om my persoonlike ervaring en gevoelens in 'n blog te deel. Ek dink dit was 'n terapeutiese proses en die uitsonderlike ondersteuning en aanmoediging wat ek daarna ontvang het, was 'n groot hulpbron en 'n faktor in my sukses. Vriende en familie het my aangemoedig om my blog te herskryf as 'n boek, omdat hulle gevoel het dit kan ander mense inspireer om uitdagings in hul eie lewens aan te pak.